Poliisi on saanut tutkintapyynnön koskien apulaispormestari Anni Sinnemäen toimia Malmin lentoaseman alasajamiseksi.

Tutkintapyynnössä apulaispormestari Anni Sinnemäen epäillään toimineen paitsi koneenomistajien myös helsinkiläisten veronmaksajien vahingoksi. INKA SOVERI

Tutkintapyynnössä epäillään apulaispormestari Anni Sinnemäen antaneen määräyksen Malmin lentoaseman suuren lentokonehallin vuokrasopimusten irtisanomisesta. Päätöksen myötä kaupunki on menettänyt tähän mennessä jo noin neljännesmiljoonan vuokratulot.

Iltalehti uutisoi tiistaina kuinka suurta tyhjää lentokonehallia pidetään lämmitettynä samaan aikaan kun häädettyjä lentokoneita suojataan ulkona talven varalle.

Samoin Nord Stream -kaasuputken rakennustöiden huoltoliikennettä operoiva saksalaisyhtiö joutuu pitämään yli 10 miljoonan euron helikopteria eristämättömässä, diesel-puhaltimella lämmitettävässä pressuhallissa. Kaupunki ei vuokraa sille sisätiloja.

Tutkintapyyntö kirjattiin poliisissa tiistaina 14.11. TIMO HYVÖNEN

”Tietoisesti ja tahallisesti”

Tutkintapyynnössä viitataan perustuslain 118 pykälän mukaiseen virkamiesvastuuseen sekä rikoslain 40 pykälään haitan tai vahingon aiheuttamisesta.

Apulaispormestari Anni Sinnemäen epäillään vuokrasopimusten irtisanomisen myötä paitsi aiheuttaneen haittaa ja vahinkoa lentokoneiden omistajille myös aiheuttaneen kaupungille 250000 euron menetykset saamatta jääneinä vuokratuloina

Tutkintapyynnön mukaan on syytä epäillä, että Sinnemäki on ”henkilökohtaisten päämääriensä tavoittelussa” toiminut asiassa ”tietoisesti ja täysin tahallisesti”. Siinä mainitaan myös irtisanomispäätöksen toimittanut virkamies, jota tulisi kuulla asiassa todistajana.

”Suunnattomia vahinkoja”

Tutkintapyynnön tehnyt eläkkeellä oleva ansiolentäjä Horst Weckström kertoo Iltalehdelle seuranneensa pitkään ”vallan väärinkäyttöä”.

– Minulla on voimakas vastenmielisyys kaikkea kähmintää ja vallan väärinkäyttöä vastaan, hän perustelee tutkintapyyntöä.

– Nyt vihdoin pitäisi tämän lainmukaisuus selvittää ihan rikoslain mukaan. Voiko yksi apulaiskaupunginjohtaja aiheuttaa meille suunnattomia vahinkoja omalla päähänpinttymällään, niin että hän keinoja kaihtamatta mahtikäskyillä hankaloittaa operaattorien toimintaa ja kieltäytyy vastaanottamasta selvää rahaa.

Weckström on aiemminkin puuttunut havaitsemiinsa epäkohtiin. Hän nosti esiin muun muassa Finavian johdannaissopimukset sekä Finavian edeltäjän Ilmailuhallituksen ja Ilmailulaitoksen ilmaismatkat Finnairilta. Kumpikin johti rikostutkintaan ja syyteharkintaan. Ketään ei lopulta tuomittu, mutta ohjeistukset ja käytännöt muuttuivat sekä johdannaiskaupoissa että ilmaismatkoissa.

Horst Weckström haluaa, että poliisi tutkii perusteellisesti Malmin kentän ykköshangaarin irtisanomisen taustat. KL / JUSSI HELTTUNEN

”Normaalissa järjestyksessä”

Nyt tehty tutkintapyyntö on kirjattu poliisissa S-ilmoituksena eli sekalaisilmoituksena.

Tutkintapyynnön jättäminen ei vielä merkitse sitä, että poliisi käynnistäisi asiassa esitutkintaa. Asiassa kuuluu tehdä esiselvitys, jotta voidaan päättää, onko syytä käynnistää esitutkinta sen selvittämiseksi, onko asiassa syytä epäillä tapahtuneen rikosta.

Apulaispormestari Anni Sinnemäki sanoo, että Malmin kenttää koskevat päätökset on tehty ”normaalissa järjestyksessä, kukin päätös siellä mihin toimivalta kuuluu”.

– Päätöksiä hangaarin vuokraamisesta ei ole tehty käskystäni, eikä minulla ole asiassa mitään henkilökohtaista päämäärää, hän sanoo.

Asian päätymisestä poliisille Sinnemäki toteaa:

– Tutkintapyynnön voi haluamastaan asiasta tehdä jokainen kansalainen ja vastaan asiaa koskeviin kysymyksiin jos poliisi kääntyy puoleeni.

Malmin lentokentällä osoitettiin mieltä vuonna 2017.